text: Sidste dag med årsmøder i grænselandet
  12 juni 2016 kl. 18.02
  Det danske mindretal har holdt årsmøder siden fredag. I år under overskriften "Sydslesvig, hvad rager det dig?"
  Danskheden i Tyskland er blevet fejret de seneste dage.
  Det danske mindretal har holdt årsmøder siden i fredags, og søndag var sidste dag med kamptaler og Dannebrog.
  Årsmøderne er vores identitet. Det er det, vi er vokset op med.
  
  I år har der været en ny politisk situation for mindretallet, efter overborgmester Simon Faber led et stort nederlag til Simone Lange i Flensborg.
  - Jeg synes, det er en skam, at vores mindretalsmand ikke kunne genvinde valget, siger formand for Sydslesvigsk Forening, Jon Hardon Hansen, til TV SYD.
  Årsmøderne er årets vigtigste begivenhed for mindretallet.
  - Vi bekræfter hinanden i, at vi vil det danske, og bekender os til vores danske sindelag. Til trods for at vi lever i en tysk hverdag, forklarer formanden.
  For dagens deltagere er den politiske situation mindre vigtig.
  - Årsmøderne er vores identitet. Det er det, vi er vokset op med. Selvom jeg bor i Aabenraa nu, så er jeg gerne med til årsmøde hvert år, fortæller lærer Nina Breitenkamp Hansen.
  Mange kommer igen år efter år.
  - Jeg har været her hvert år, siden jeg var barn. Både med mine forældre og mine børn. Altid. Uden årsmøde går det slet ikke, siger pensionist Hella Wiesner.
  Til næste år er der danske årsmøder i Sydslesvig fra den 9. til den 11. juni.
  